**Pomaly hasnúca sviečka**

Trvalo 14 rokov, kým sa európsky svetadiel opäť dal dokopy. Vojna zabezpečila, aby sa každý centimeter štvorcový vybudovaný v poslednom tisícročí premenil na prach alebo vražednú rádioaktívnu hmotu. Vlastne 14 rokov trvalo, kým si uvedomil, že zďaleka nie je po všetkom.

„Jarku! Mesto na obzore!“ zakričal na neho hľadač. Jarek čítal počas chôdze čerstvo doručené noviny. „Náčelník Fridrich opäť zúri! Veterní ohrozujú našu západnú hranicu. Za svoje šamanstvo zaplatia! Majú v tom Ohniví jasno?“ čítal si potichu. „Jarku, poď sem,“ skričal niekto zase, „rýchlo!“ Noviny odložil, obliekol si ochranný odev a svižne sa potácal za svojou družinou dopredu. Podriadení ho privítali s nervozitou: „Jarku, konečne si tu. Pozri.“ Hľadač ukázal smerom na juh. V ostrom slnečnom svetle to nebolo dobre vidno, ale celá družina uprela pohľad na vzdialené pozostatky mesta. „Iskry moje! To bývala Budapešť!“ skríkol Jarek. Zopár hľadačov sa pri pohľade na zarastené trosky strhlo. Láska či rešpekt pred ohňom síce všetkých spájali, ale niektorí prítomní sa dívali na svoje rodné mesto. Musel to byť srdcervúci pohľad.

Keď vyčistili dostatočne veľkú plochu územia na to, aby si vytvorili dočasnú základňu, bol už večer. Jarek si sadol za stôl v stane a hlboko si vydýchol: „Na dnes stačilo.“ Na jednej strane im trvalo celý deň, kým vyčistili nie viac ako 5 kilometrov štvorcových, minuli kopu energie a zásob a nenašli nijakých preživších. Na druhej strane sa zbavili mnoho ton toxických trosiek, odmínovali polia a získali v meste použiteľné materiály. V Jarkových očiach deň nepremrhali. Už-už išiel do mikrofónu ohlásiť hľadačom pohov, no v jednom sa mýlil. „Jarku!“ Náhle vošiel do stanu Evžen, jeho priateľ, „toto musíš vidieť!“

Zopár hľadačov odviedlo Jarka do východného sektoru základne. „Stojte!“ rozkázal jeden z hľadačov, „za tento park nie je bezpečné chodiť bez obleku.“ Evžen ho zahriakol: „Prisahám, že je to bezpečné, pane.“ Vybral z vrecka zapaľovač a na chvíľku si plamienok podržal pod zápästím. „Prisahám na svoj život.“ Zapaľovač si dal do vrecka a hľadač ustúpil.

Prešli pár metrov. Bola tma, no zopár fakľami si posvietili. „Kto je tam?“ ozval sa zrazu vystrašený ženský hlas. „Adam?“ Jarek a zvyšok hľadačov si pripravili kuše a obušky. „Už ani krok!“ z druhej strany sa ozval mužský hlas so silným maďarským prízvukom. Prebitie pušky. „Prichádzame v mieri!“ ozval sa Jarek. Spoza pár domov vyšlo asi sedem po zuby ozbrojených mužov, žien a detí. „Kto ste a ako ste prežili?“ spýtal sa Jarek. Vzduch by sa dal krájať. „V týchto domoch žijeme už roky,“ odpovedala asi ich vodkyňa, „nie je to ľahké, nemáme veľa jedla, voda je skazená, domáce zvieratá pomreli a zmutované zvieratá šíria...“ Odmlčala sa. „Prečo máte tie fakle?!“ Naštvane vykríkol niekto z davu, „prišli ste nás všetkých vykynožiť ako sa o to pokúšali-“ „Mlč!“ okríkol ho hľadač, „Čo si to dovoľuješ?! My sme národ vyvolený ohňom samotným! Zasvätili sme mu život! Prečo máš pušku, žiadny z národov ich nesmie nosiť!“ Jarek cítil, že sa schyľuje k niečomu zlému. „Ľudia, upokojme sa. Títo asi nereprezentujú nikoho, sú samostatná komunita, je to tak?“ Prikývli. „Dovolím sa vám predstaviť. Moje meno je Jarek a spolu s mojou družinou žijeme vďaka ohňu. My, Ohniví, bojujeme za znovuzrodenie práva a za mier a môžeme vám ukázať, aký prekrásny môže oheň byť!“ Až potom zaregistroval ich zbrane, „Prosím vás, nechajte vaše zbrane bokom. Krviprelievania už bolo dosť.“ Ich vodkyňa predstúpila pred Jarka. „Takže vy ste Ohniví. My nežijeme úplne v bublinke. Veterní, Vodní, Zemní, Ohniví... kašleme na tie vaše ideológie. Ale vy, Ohniví, to nemáte v hlave usporiadané!“ Napätie opäť vzrástlo. „Oheň nepriniesol nič než deštrukciu. A čo trepete o zbraniach, keď máte svoje kuše a úbohé obušky s klincami! Debilní pokrytci, choďte si po svojom!“ Hľadači sa naštvali. „Nepoškvrňuj dobré meno ohňa,“ skríkol niekto, „sviňa! Určite donáša Vodným, zastreľte ju niekto!“ „Nie,“ prekríkol všetkých Jarek, „nikto dnes nezomrie! Chceme len-“ Vtom vodkyňa komunity namierila pištoľ na Jarka: „S vodou sa dá ten oheň aspoň hasiť!“ To bola posledná kvapka. Z boku ju niekto kušou strelil do brucha. Všetci hľadači vo svojich oblekoch ľahko postrieľali neskúsených členov komunity. Nešetrili nikoho, ani deti. Jarek sa s desom v očiach pozeral na peklo pred ním: „Toto sa stať nemalo... Evžen?“ Okrem Jarka sa do bitky pridali všetci. „Vodní budú mať čo vysvetľovať,“ dodal Evžen a vodkyni  pľuvol do tváre. Hľadači potom všetko poliali benzínom a zapálili. Jarek v troskách bytovky našiel ukrývajúceho sa chlapca. „Nikto ti neublíži, neboj sa,“ pošepkal mu a zobral ho za ruku dúfajúc, že nemal rádioaktívny odev. „Oheň! Oheň! Oheň...“ skandovali. Jarek s chlapcom mĺkve prešli okolo šľahajúcich plameňov a dostali sa do základne. Celé sa to odohralo rýchlejšie ako Veľká Vojna. „Veliteľ sa o tomto dozvie,“ nahnevane si pomyslel.

Po skončení výpravy sa vrátil do hlavného mesta. Bolo to sčasti prestavané mestečko niekde v západnej Európe, ktorého sa Veľká Vojna až tak nedotkla. Ako vyššie postavený hľadač, manažér južnej jednotky, si so ženou zaobstarali slušný príbytok v centre, no nemali deti. „Helen, musíme sa porozprávať,“ povedal jej, keď prišiel domov a za ním cupital prestrašený blonďavý chlapec. Na ich otázky odpovedal celkom jednoducho. „Ako sa voláš?“ „Adam.“ „Koľko máš rokov?“ „Štrnásť.“ „Mal si pri sebe rodičov?“ „Áno.“ „Čo sa s nimi stalo?“ „Mama bola v našom dome, keď nám ho muži v strašidelných maskách podpálili a oco... bol vonku.“ „Vyznávali ste nejaký z elementov?“ „Neviem, čo to je.“ Obaja hneď vedeli, čo majú robiť. „Adam, počúvaj ma veľmi pozorne, dobre?“ ozval sa Jarek, keď vyšli na ulicu, „iba im povieš to, čo sa stalo. Povieš im pravdu. Nikto ti neublíži a bude vykonaná spravodlivosť voči tvojim rodičom.“ Adam prikývol. Ulice mesta boli plné pro-ohňového sentimentu, kade-tade ležali letáky s vyzývavým sloganmi a občas sa našli aj hlásatelia svojich politických názorov: „Oheň spáli zem na prach! Hej, Zemní, ďalej milujte svoje nášľapné míny!“ Situácia sa eskalovala deň za dňom a prejavy náčelníka ničomu nepomáhali. „Prežil si Vojnu, Adam?“ spýtala sa Helen. „Mama porodila v deň Vojny, ale bola doktorka, takže sa rodičom nechcelo ísť až do nemocnice. To nás zachránilo.“ Národ bol ešte v plienkach a aj keď sa všetky štyri známe národy snažili o vybudovanie novej a lepšej civilizácie, právny systém bolo treba celý prestavať nanovo. Dom súdu bol blízko. „Vieš, Adam,“ prihovoril sa mu Jarek, „pred Vojnou ľudia verili v Bohov, teda ľudí s nadprirodzenými vlastnosťami. Avšak po nej sa všetci, čo prežili, cítili Bohmi zradení a väčšina sa zo strachu pred ďalšou vojnou naučila milovať to, čo tvorí nás a všetko okolo nás. My veríme v oheň a modlíme sa k nemu, ale rešpektujeme aj iné živly. Aspoň sme dlho takto v mieri žili...“ Adam sa nahneval: „Ocko vždy vravieval, že oheň je zlý, lebo vo Vojne bol ničivý a zradný!“ „To áno,“ odpovedala Helen, „ale to sa dá použiť na všetko. Vo vzduchu bombardovali lietadlá, na vode bojovali lode a po zemi chodili tanky a vojaci.“

„Jarku!“ zvolal na neho starý priateľ, „rád vás s Helen vidím. Čo sa deje, že ste ku nám prišli?“ Marko bol “právnik.“ Keď sa to tak dá nazvať. Po vypočutí krátkej Jarkovej verzie však zvážnel. Nechodil okolo horúcej kaše a rovno ich pustil za vrchným sudcom. „Ach, teba odniekiaľ poznám,“ zvolal postarší sudca, keď zavrel dvere v sieni. „Nie ste vy nejaký vrchný hľadač?“ „Je to tak, som,“ odpovedal Jarek. „Tak dobre, pustime sa do toho!“

Adam mu povedal všetko. Celú pravdu. Vždy, keď sa sudca obzrel na Jarka, ktorý mal postavenie svedka, pritakával a Adamovi neprotirečil. Trvalo to celkom krátko, ale na konci si sudca sňal parochňu a neformálne sa prihovoril: „Viete, ja vám verím. Naozaj. Nesúhlasím s tým, čo sa deje. Veď tu zase budú nejaké boje a kulty a neviem čo. Ale toto... toto je prípad, ktorý by mal riešiť vojenský súd a ten tu ešte dlho mať nebudeme. Pošlem vás za druhou najlepšou alternatívou, za náčelníkom. Veľa šťastia.“

„Pane,“ rozzúrene vyhŕkol náčelník Fridrich, „čo sa mi vlastne snažíte povedať?“ Za falošným úsmevom skrýval znechutenie z pohľadu na trojicu. „Ste nejakí špióni? Prikrývate sa snáď hlinou alebo sa modlíte pod vodou?!“ Helen s Jarkom si dali ruky na srdcia: „To nie! My slúžime ohňu.“ „Vy možno ohňu slúžite,“ odriekol náčelník, „ale henten nie.“ Ukázal na Adama. „Plaviť sa po vodách ešte nikto nevie, ale vraj nás na druhej strane oceánu v Amerike obviňujú z Vojny. Zem tvrdí, že oheň môže za všetko, verili by ste tomu?“ Ostalo napäté ticho. Všade po kancelárii svietili fakle a na stenách stáli propagačné nápisy „Oheň je cesta!“ alebo „Aj po skaze v nás planie iskrička nádeje!“ Tie boli vlastne všade. Či už v kostoloch, na úradoch alebo na uliciach. „Vy nevidíte, čo sa deje?!“ vybuchol náhle Jarek, „Pointa mala spočívať vo vytváraní mieru, malo to byť o milovaní toho, z čoho je naša planéta tvorená! Nech sú na vás plamene milosrdné!“ Bol pripravený odísť z miestnosti vediac o možných následkoch tejto epizódky, keď zrazu naposledy náčelníkov jeho hlas. „Nemám snáď žiadnu autoritu? Byť vami, bol by som na pozore.“

Pokrok v krajine nebol dostatočný a ľudia boli nespokojní. Na uliciach prevládal hnev a strach. Helen išla s Adamom ešte niečo riešiť, ale Jarek sa vybral domov. Na druhý deň musel ísť opäť s hľadačmi smerom na juh. Chcel ešte zájsť do kostola, ale kňaz, s ktorým sa dobrých pár rokov poznali, sa ho pýtal na vierovyznanie. „Milosrdenstvo ohňa môžu žiadať len Ohniví,“ vravel mu. Jarek súcitil s tými, ktorí neuznávali oheň, ale žili v meste. Cítil, že o chvíľu budú musieť odísť či chcú, alebo nie.

Na druhý deň prišiel so svojou družinou až na Balkán. Kedysi krásna krajina bola teraz spustošená, ale hľadači bez problémov mapovali. Narazili na zopár veterných kmeňov, ale boli nadmieru priateľské a Jarek svojich dokázal dať do laty, aby nedošlo k ďalšiemu masakru. „Na tejto strane sa budú púšťať ohňostroje, bude sa páliť grafit a slávnostne sa bude benzínom polievať les na oslavu konca Vojny. Nezľaknite sa,“ cez zuby rečnil hľadač, „keď sa niečo také stane. Vy si zase fúkajte do fujary a stavajte veterné mlyny. My to budeme rešpektovať.“ Hľadač sa otočil na Jarka. Ten vynaložil veľa úsilia, aby v ťažkej plynovej maske kývol hlavou na náznak súhlasu. Na druhej strane novovytvorenej hranice stáli ľudia, ktorí sa od maskovaných hľadačov vzhľadom až tak nelíšili. Nemali protiradiačné obleky takže si ich Jarkova družina mohla obhliadnuť. Kedysi možno stáli bok po boku Jarka, Evžena a ostatných. Niekde v bývalom Rakúsku, Česku, Rusku, Chorvátsku... Na ničom z toho však teraz nezáležalo. V očiach hľadačov neboli nič viac než divá zver. Veterný sa pousmial: „Absolútne s tým nemáme problém! Nech nás všetkých vietor spája, priatelia!“ Jarek nervózne hľadel na svojich hľadačov pripravený použiť svoj plameňomet. Medzinárodný incident naozaj nepotreboval riešiť. Našťastie sa skrotili.

Dni prichádzali a odchádzali rýchlo. Príliš rýchlo. „Prvá loď zo zámoria,“ čítala Helen, „preživší spoza oceánu prinášajú dary, modlia sa však k zemi a pôde. Ako zareaguje Fridrich?“ Hodila noviny na kreslo a vybrala sa do spálne pozdraviť Adama. Jarek depresívne sedel pri jedálenskom stole nad raňajkami a fajčil. Lenže tento príjemný januárový štvrtok sa rýchlo zvrtol. „Adam,“ zakričala Helen, „Adam, kde si?!“ Jarek vstal a pohotovostne vbehol do spálne.

„Takže tu máme prípad nezvestného chlapca vo veku..?“ Helen si odkašľala: „Štrnásť.“ Strážnik kývol hlavou a pokračoval v zapisovaní. „Teda máme... Jarek a... Helen. Syn... Adam vo veku... štrnásť. Správne?“ „On nie je naším synom,“ doplnil ho Jarek, „nie je to podstatné, ale aj tak. Nijako sa s nami nespája.“ Strážnik si niečo overil a nahnevane vzdychol: „Viete, ja by som bol oveľa radšej, keby sme opäť všetci mali priezviská. Nie je nás veľmi veľa a každý sa poznáme, to áno, ale...“ kývol rukou, „nechajme to tak, prepáčte. Niečo ešte skontrolujem.“ Náhle niekam odišiel. Tri minúty sa pre oboch zdali ako tri hodiny.

Keď sa strážnik vrátil, bol bledý ako stena. Obaja sa postavili. Niečo nebolo v poriadku. „Čo sa stalo?“ spýtal sa nervózne Jarek. „Je mi to ľúto,“ zašepkal strážnik a z vrecka vytiahol starý, iste predvojnový fotoaparát a bez zvolenia si ich sfotil ako exponáty v múzeu. „Vášho syna uniesli veterní špióni!“ zreval nečakane. Stál vystresovane a vzpriamene ako vojak a z očí mu tiekli slzy. „Naozaj som nechcel..“ uplakane zašepkal, no vtom do miestnosti vtrhla tlač.

„Veterní šialenci urobili prvý krok: Ohnivý chlapec napadnutý! Rodičia chlapca zdevastovaní!“ stálo v novinách. Jarek s Helen utekali domov, ale panika všetkých ovládla. „Fanatici z juhu a západu uctievajúci vzduch si o to sami koledovali,“ vykrikoval na námestí hovorca náčelníka, „fúknutím požiar neuhasíš, toto je vojna!“ Na plošine pri hovorcovi stáli zviazaní muži spolu so zraneným Adamom. Jeden z mužov bol Evžen. Jarek vedel, že Evžen by s Veternými nikdy nesprisahával. „Musíme ísť za nimi!“ skríkol Jarek predtým, než odpadol.

„Och, Jarku,“ plakala Helen sediaca pri jeho posteli, „si hore. Konečne.“ Jarek sa unavene poobzeral. Bol v nemocnici. Aspoň tak sa to prezývalo. „Čo sa mi stalo?“ Helen pokrútila hlavou. „Keď som zapálila sviečku, zobudil si sa. Týmto sa všetko mení, Jarku, ale musíme sa naďalej modliť k plameňom-“ „Čo sa deje,“ prekríkol ju, „čo je?“ Adam mu smutne podal kušu a kópiu. „Ideš bojovať proti Veterným.“

Bol na pokraji zúfalstva a pripravoval sa na bodnutie si kópie do hrude. No hľadiac na ľudí, ktorých bral ako rodinu, váhal. Nie, nemohol niečo také spraviť. Všetko, čo za tých pätnásť rokov zvyšok ľudstva dosiahol, bolo síce preč, no nemohol sa len tak vzdať toho, čo si on sám za posledných pár rokov vybudoval. „Ja nie som hrdina, nebudem vzdorovať sám proti svetu,“ povedal, „ale sľubujem, že sa odtiaľ pre vás vrátim živý. Nikomu neublížim, vrátim sa čoskoro a každý deň sa budem modliť pred kozubom.“ Všetci traja potom smutne hľadeli na sviečku, až kým nevyhasla.